Visentės Pereso Rosaleso nacionalinis parkas
Visentės Pereso Rosaleso nacionalinis parkas (isp. Parque nacional Vicente Pérez Rosales) – saugoma gamtos teritorija pietų Čilėje, Los Lagoso regione, Ljankihujės provincijoje, 18 km į šiaurės rytus nuo Puerto Varaso. Įsteigtas 1926 m. Pavadintas Čilės politiko, diplomato Visentės Pereso Rosaleso garbei. Nacionalinį parką supa kitos saugomos teritorijos – Pujehujės nacionalinis parkas, Nahuel Huapi nacionalinis parkas. Apima Patagonijos Andų kalnus su ugnikalniais – Osorno, Puntiagudo, Tronadoro – ir dideliu Todos los Santoso ežeru. Iš šio ežero teka srauni Petrohujės upė, sudaranti krioklius. Išvystytas turizmas – takai po laukinę gamtą, paplūdimiai, poilsiavietės, užsiimama žūkle, alpinizmu. Didžiąją dalį parko teritorijos dengia drėgnieji Valdivijos miškai – veši Drimys winteri, notofagai, baltieji stirleniai, Myrceugenia exsucca, taškuotieji alyvokšniai, Caldcluvia paniculata, širdžialapės eukrifijos. Aukščiau kalnuose veši krūmynai ir kiparisinių ficrojų miškai. Būdingi gyvūnai – pumos, pietiniai pudu, čilinės katės, Žofrua katės, pilkosios lapės, nutrijos, mažieji grizonai, čilojiniai oposumai, didieji kragai, magelaniniai juodieji geniai ir kt. Ežeruose gyvena endeminė, reta žuvis Percichthys trucha, įveisti upėtakiai. Todos los Santoso ežeras Osorno ir Tronadoro ugnikalniai Drėgnieji miškai parke Pietų Amerikos pilkoji lapė